নৃশংস ঘটনা ঘটানোর আগে এভাবেই অপপ্রচার চালানো হয়। নৃশংস ঘটনাটিকে মানুষ যাতে ‘স্বাভাবিক পরিণতি’ হিসেবে চিন্তা করে তার ভিত্তি প্রস্তুত করা হয়। বিশ্বে এরকম ঘটনা অসংখ্য। প্রবাদও আছে, প্রথমে একটি বদনাম দাও-তারপর গুলি করে মারো। বাংলাদেশে, সংশয় ও সন্দেহ নেই, এখন প্রস্তুতি চলছে সেই প্রবাদ বাস্তবায়নের ভিত্তি তৈরির কাজ। নৃশংস ঘটনাটি ঘটানোর সঙ্গে সঙ্গে এই মিথ্যাবাদী ও ভণ্ডের দল পরম পরিতৃপ্তির সঙ্গে উচ্চকণ্ঠে আমাদের তো বটেই, তাদের সৃষ্টিকর্তাকেও আরেকটি মিথ্যা কথা শোনাবে : ‘আলহামদুলিল্লাহ, দেশ ভারতের অঙ্গরাজ্য হওয়ার হাত থেকে রক্ষা পেয়েছে। আলেমদের ওপর জালিমের অত্যাচারের দিন শেষ হয়েছে।’ তারা বলবে না, বিএনপি-জামায়াতে ইসলামীর শাসনামলে বাংলাদেশ ভারতের বাণিজ্যিক উপনিবেশে পরিণত হয়েছিল; বলবে না, চারদলীয় শাসনের অবসান ঘটার পর দু দেশের বাণিজ্যিক অসমতা কমিয়ে আনার প্রক্রিয়া শুরু হয়েছিল; বলবে না, নিজামী-মুজাহিদ-কামারুজ্জামান-কাদের-সাঈদী-সাকা চৌধুরীর মতো মানুষ যদি আলেম হয়, তা হলে তাদের জন্যে নতুন একটি বেহেশত করতে হবে সৃষ্টিকর্তাকে-কেননা সাত বেহেশতে ঠাঁই নেয়া কেউই রাজি হবে না এসব কথিত আলেমদের সঙ্গে স্বর্গবাস করতে।